# ACTA DE LA SESSIÓ ORDINÀRIA CELEBRADA PER L’AJUNTAMENT PLE EN DATA VINT-I-CINC DE FEBRER DE DOS MIL TRETZE.

**Identificació de la sessió**

Caràcter: Ordinari

Data: 25 de febrer de 2013

Lloc: Sala d’Actes de l’Ajuntament de Fontcoberta

Hora. Les 21’30h.

**Assistents:**

Alcalde: Sr. Joan Estarriola i Vilardell

Regidors:

* Sra. Pilar Busquets i Barceló

 - Sr. Carles Pedrola Carreras

- Sr. Xavier Cros Verdaguer

* Sr. Narcís Bartis Bosch
* Sr. Lluís Freixa Macià
* Sra. Consol Mas i Torres.
* Sr. Francesc Molina Jiménez

Excusa assistència el Regidor Sr. Jaume Roura i Noguer

Hi assisteix, com a Secretària de la Corporació, la Sra. Maria Grau i Pagès.

L’Alcalde-President obre l’acte públic i es procedeix a tractar els assumptes inclosos a l’ordre del dia .

**1r.- APROVACIO ACTA ANTERIOR.-**

Els membres de la Corporació disposen d’una fotocòpia de l’esborrany de l’acta de la sessió celebrada el dia 28 de gener de 2013, que és aprovada per unanimitat i sense cap esmena.

**2n.- INFORMACIÓ DECRETS D’ALCALDIA**

El Sr. Alcalde dóna compte al Ple de les resolucions d’alcaldia núm.13 a la 24/2013 . El Ple es dóna per assabentat.

**3r.- INFORMACIONS DE L’ALCALDIA I DEL DESPATX OFICIAL**

Pren la paraula el Sr. Alcalde i dóna compte al Ple de l’última correspondència oficial rebuda, de la que cal destacar:

Seguidament el Sr. Alcalde dóna les següents informacions:

ZONA INDUSTRIAL.-

Comenta que la Zona Industrial continua aturada. Que es va convocar una reunió amb l’ACA a Girona i varen assistir-hi per part de l’Ajuntament l’Alcalde, el tècnic municipal, els tècnics de l’obra i l’advocat del promotor. Es va arribar a un acord, i s’ha de justificar la finalització de l’obra del 3r col·lector a la depuradora de Fontcoberta. A part també es va arribar a un acord de negociar amb els propietaris de l’expropiació, així ho va confirmar l’advocat del promotor, que dintre 15 dies o tres setmanes ho tirarien endavant. El Sr. Alcalde acaba dient que espera que compleixin els acords.

ZONA URBANA

Des de carreteres varen trametre un document al promotor referent a la rotonda, i varen arribar a un acord d’executar 3 millores, la cuneta banda oest tipus americana marcant bé la corba, fer les illetes d’obra i posar la tanca metàl·lica per protegir les persones que vagin a peu per la banda est.

Pregunta el regidor Sr. Lluís Freixa si es tallarà cap arbre? El Sr. Alcalde contesta que de moment no, que en tot cas els que ho han de fer són Medi Ambient o el Departament de Carreteres. Durant uns moments es parla del greu accident que va tenir lloc en la rotonda.

ACABAMENT TREBALLS ZONA URBANA

El Sr. Alcalde explica al Ple que va tenir una reunió amb el promotor de la Ciutat Jardí per l’acabament dels treballs i obres de la urbanització Ciutat Jardí. Quan s’acabin les obres de les escoles, posarà ordre al treballs que manquen. Falten els arbres que es plantaran a la propera tardor, en el C/President Càrdenas i a l’Avda. de la Pedrera, davant del Pavelló. Es faran les dues illetes de panots que falten i una zona verda a la plaça.

El promotor també s’ha interessat en adquirir la parcel·la qualificada de protecció oficial i de la que és propietari d’una meitat indivisa junt amb l’Ajuntament de Fontcoberta.

També es va parlar del conveni amb l’ACA, vol negociar una reducció del cànon pels habitatges de protecció oficial. La reunió està convocada pel proper dimecres.

ESGLÉSIA SANT FELIU

Seguidament comenta a la Corporació que les obres de la coberta de l’església parroquial de Sant Feliu de Fontcoberta avancen molt ràpidament.

AMPLIACIÓ DEL CEMENTIRI MUNICIPAL

També comenta al Ple que les obres d’ampliació del cementiri acaben aquesta setmana, i que es farà la base per a la instal·lació de columbaris.

A continuació el Sr. Alcalde passa la paraula al regidor de joventut que explica al Ple que el passat divendres el Director General de Joventut va venir a visitar l’espai jove de Fontcoberta. Va conèixer la dinamitzadora, se li va explicar les activitats que es realitzen i les enquestes que s’han passat mitjançant les quals se sabran les inquietuds dels joves del municipi.

Seguidament es passa la paraula al regidor Sr. Xavier Cros i explica que s’han fet proves per trobar l’averia de la llum, que s’han canviat reactàncies, que s’ha posat llum a la corba de Can Prat i que encara falten canviar algunes làmpades.

El Sr. Alcalde comenta també l’èxit de les dues trobades de voluntaris per a netejar i recuperar camins i altres indrets. Que a l’últim treball de la brigada de voluntaris es va recuperar la primitiva font de la Mare de Déu de la Font, i que el nombre de voluntaris va ser de 12 persones.

També explica assabenta al Ple que s’ha rebut la notificació de la denúncia i interposició del Contenciós Administratiu 2 de Girona, en contra l’acord de Ple de l’Ajuntament de data 29.09.2012, i que s’han fet gestions amb la Diputació per a contestar-lo.

 **4t.- PROPOSTA D’ADHESIÓ A L’ASSOCIACIÓ DE MUNICIPIS PER A LA INDEPENDÈNCIA**

Vist el contingut de l’acta de constitució de l’Associació de Municipis per la Independència i el text els Estatuts, que s’adjunten, es proposa al Ple l’adopció dels següents acords:

**Primer.-** Adherir-se a l’Associació de Municipis per la Independència constituïda a Vic en data 14 de desembre de 2011.

**Segon.-** Aprovar els Estatuts que regulen l’Associació.

**Tercer.-** Facultar el Sr. Alcalde per signar els documents necessaris per a l’efectivitat dels precedents acords.

**Quart.-** Delegar en l’Alcalde Sr. Joan Estarriola Vilardell per representar aquest Ajuntament davant l’Associació amb totes les facultats previstes en els Estatuts.

**Cinquè.-** Remetre certificat de l’acord a la presidència de l’Associació de Municipis per la Independència, domiciliada al carrer Ciutat, 1, 08500 Vic i també a la Direcció General d’Administració Local del Departament de Governació de la Generalitat de Catalunya.

Es procedeix a la votació i per unanimitat, s’adopten els següents acords:

**Primer.-** Adherir-se a l’Associació de Municipis per la Independència constituïda a Vic en data 14 de desembre de 2011.

**Segon.-** Aprovar els Estatuts que regulen l’Associació.

**Tercer.-** Facultar el Sr. Alcalde per signar els documents necessaris per a l’efectivitat dels precedents acords.

**Quart.-** Delegar en l’Alcalde Sr. Joan Estarriola Vilardell per representar aquest Ajuntament davant l’Associació amb totes les facultats previstes en els Estatuts.

**Cinquè.-** Remetre certificat de l’acord a la presidència de l’Associació de Municipis per la Independència, domiciliada al carrer Ciutat, 1, 08500 Vic i també a la Direcció General d’Administració Local del Departament de Governació de la Generalitat de Catalunya.

**5è.- APROVACIÓ SOL·LICITUDS AL PUOSC 2013-2016**

Aprovades les bases reguladores i d’execució del Pla únic d’obres i serveis de Catalunya per al període 2013-2016, per primera vegada s’inclou destinar una part del pressupost a la línia de manteniment i conservació en despesa corrent, d’import 25.771,86€ anuals.

Estudiades les inversions a realitzar en el municipi de Fontcoberta, es proposa:

1.- Aprovar les memòries valorades i sol·licitar subvenció per les següent obres i inversions pel proper PUOSC 2013-2016:

* Exercici 2013 .- Obra del casal de la gent gran
* Exercici 2014.- Legalització d’una part de l’enllumenat del veïnat de
* Melianta.

 Millora de la Plaça de la Font i de la Lloca

Exercici 2015.- Tancament pista de Vilavenut

Exercici 2016.- Condicionament vorera de la Ctra. de Fontcoberta.

2.- Aprovar la memòria descriptiva de les despeses que es finançaran en càrrec a la subvenció per a reparacions, manteniment i conservació.

3.- Trametre les sol·licituds d’acord amb el que estableixen els annex 1 i 3 de les bases reguladores del PUOSC 2013-2016.

Es debat el tema sobre la prioritat de les obres a incloure en el PUOSC 2013-2016.

Abans de la votació pren la paraula el regidor Sr. Lluís Freixa i manifesta el següent:

**Exercici 2013.- Ampliació Casal de la Gent Gran**

 Estan d’acord que és una obra a prioritzar, però és insuficient de superfície, es continuaran els conflictes, si en 170 m2 hi ha conflictes, en 190 m2 els problemes seran els mateixos.

El Sr. Alcalde fa un apunt i comenta que es passa de 20m2 a 210m2.

El Regidor continua dient que la ubicació proposada no és el millor lloc. El projecte no agrada te la forma d’un tub. També creuen que s’hauria d’haver preparat abans, en temps, no toca fer aquesta obra en presses i que a més s’hauria d’executar en 2 o 3 fases, per tant el seu vot és en blanc no veuen prou bé el projecte.

 **Exercici 2014**.- **Legalització** **de l’Enllumenat de Melianta.-**

Aquesta obra la veuen amb molt bons ulls, és una necessitat que han posat moltes vegades sobre la taula i que és necessari fer-la.

El seu vot és a favor.

**Exercici 2014.- Millora Plaça de la Font i de la Lloca**

És un dels racons més deficients del veïnat, són llocs que s’han de prioritzar en el veïnat. El seu vot és a favor.

**Exercici 2015.- Tancament Pista de Vilavenut**

Creuen que no és una obra prioritària, hi ha altres temes prioritaris com arranjar el tema dels contenidors, acabar la vorera de la carretera al mig del poble, començar el tema de la depuradora. S’hauria de demanar el parer als veïns i decidir el que fa més falta. Pensen que ara no toca aquesta obra, i per tant voten en contra.

**Exercici 2016.- Condicionament vorera de la Ctra. de Fontcoberta.**

Es un carrer on hi falten molts serveis com la connexió als habitatges. El Clavegueram està barrejat, amb les aigües pluvials, manca també el gas natural, creuen que s’hauria de millorar el projecte. El seu vot és en blanc.

I amb un vot de confiança voten a favor la memòria descriptiva de les despeses que es finançaran en càrrec a la subvenció per a reparacions, manteniment i conservació.

Seguidament el Sr. Alcalde vol fer uns apunts.

Creu una equivocació fer l’ampliació del Casal de la Gent gran per fases. Quan el Sr. Casadesús va explicar el PUOSC 2013-2016 va advertir que es prioritzarien ampliacions, reformes, manteniment i inclòs rebaixar deute. Llavors va haver-hi eleccions i s’han perdut gairebé 2 anys.

Comenta que el projecte ja se’ls va explicar, que no es pot fer un projecte que no s’ajusti a lo que es demana, que està fet de tal manera perquè es pugui doblar si cal i reitera que dels 20m2 actuals es passa a 210 m2.

A l’any 2014 amb la legalització de l’enllumenat, estem d’acord amb vosaltres, és una necessitat imperiosa, ja que fa 20 o 25 anys que no s’ha fet cap inversió en aquest tema.

Amb la millora de les places de la Lloca i de la Font també d’acord és donar vida a una zona oblidada.

Amb l’obra prevista pel 2015, discrepo totalment amb vosaltres i amb tot el que has dit. Vilavenut encara que sigui un poble petit ha de poder tenir un lloc amb condicions per poder fer actes lúdics i culturals. Ara hi ha l’oportunitat. La vorera també es farà amb una subvenció de la Diputació.

En relació a l’obra de 2016 el Sr. Alcalde comenta que desconeix que les aigües no estiguin separades, en tot cas van a la depuradora, que ja ho parlarà amb el tècnic municipal. El gas natural s’instal·larà quan s’obri la vorera. Es parla de les inversions fetes en aquest sentit en el C/Mare de Déu de la Font i C/Sant Feliu.

Seguidament el Sr. Lluís Freixa recorda que el C/Sant Feliu es va fer en el mandat 2003-2007.

La regidora Sra. Pilar Busquets contesta que amb el que ha dit el Sr. Alcalde en relació a les obres dels carrers no vol pas dir que les adjudiquessin i executessin totes ERC.

Arribada doncs la votació, s’acorda aprovar els projectes i les memòries valorades i sol·licitar subvenció per les següents obres i inversions pel proper PUOSC 2013-2016, quedant aprovats de la següent manera

Obra proposada per l’exercici 2013, Casal de la Gent Gran, s’acorda aprovar el projecte inicialment per cinc vots a favor i tres en blanc.

Obres proposades per l’exercici 2014, Legalització d’una part de l’enllumenat del veïnat de Melianta i Millora de la Plaça de la Font i de la Lloca, s’acorda aprovar-les per vuit vots a favor.

Obra proposada per l’exercici 2015, Tancament pista de Vilavenut, s’acorda aprovar-la per cinc vots a favor i tres en contra.

Obra proposada per l’exercici 2016, Condicionament vorera de la Ctra. de Fontcoberta, s’acorda aprovar-la per cinc vots a favor i tres en blanc.

I per unanimitat, s’acorda:

2.- Aprovar la memòria descriptiva de les despeses que es finançaran en càrrec a la subvenció per a reparacions, manteniment i conservació.

3.- Trametre les sol·licituds d’acord amb el que estableixen els annex 1 i 3 de les bases reguladores del PUOSC 2013-2016.

 **6.- APROVACIÓ MODIFICACIÓ FITXERS DE DADES DE CARÀCTER PERSONAL.**

L’Ajuntament de Fontcoberta disposa de fitxers de dades de caràcter personal creats amb anterioritat i degudament inscrits al Registre de l’Autoritat Catalana de Protecció de Dades. Aquests fitxers, i les mesures de seguretat que s’hi apliquen, figuren detallats en el Document de Seguretat de l’Ajuntament. En l’actualitat es fa necessari procedir a la creació formal de dos nous fitxers i modificar puntualment dos fitxers creats amb anterioritat.

La creació, modificació o supressió de fitxers de dades de caràcter personal de les administracions públiques té la seva regulació a l’article 20 de la Llei Orgànica 15/1999, de 13 de desembre, de protecció de dades de caràcter personal, on s’estableix que l’acord de creació, modificació o supressió s’ha d’efectuar per mitjà de disposició de caràcter general. Un cop aprovada definitivament, la informació bàsica dels fitxers s’ha de notificar a l’Autoritat Catalana de Protecció de Dades (art. 11.2.a de la Llei 32/2010, d‘1 d’octubre, de l’Autoritat Catalana de Protecció de Dades) per a la seva inscripció al Registre de fitxers públics.

Per tots aquests motius i atesa la proposta presentada, es debat el tema sobre la modificació dels fitxers i els de nova creació, i per unanimitat s’acorda:

PRIMER.- Modificar, en la forma que s’indica a l’Annex I, dos fitxers de titularitat d’aquest Ajuntament.

SEGON.- Aprovar la creació de dos fitxers de dades de caràcter personal de titularitat de l’Ajuntament, la identificació i descripció detallada dels quals figura a l’Annex II. El responsable dels fitxers serà l’Ajuntament de Fontcoberta. S’adoptaran les mesures de gestió i organitzatives necessàries per tal de garantir la confidencialitat, la seguretat i la integritat de les dades, així com l’exercici efectiu dels seus drets per part de les persones afectades o interessades. Les mesures de seguretat exigides per la normativa s’aplicaran en funció del nivell de seguretat de cada fitxer. El detall de les mesures i la seva aplicació concreta figuren en el Document de seguretat de l’Ajuntament.

**ANNEX I. MODIFICACIÓ DE FITXERS**

Fitxer *Gestió del personal:*

- Modificar l’estructura del fitxer per: nom i cognoms, DNI/NIF, núm. Seguretat Social, adreça postal i electrònica, telèfon, signatura; dades del lloc de treball, formació i titulacions, experiència professional, historial laboral, cos - escala, categoria - grau, dades econòmiques i no econòmiques de nòmina, dades bancàries; dades de salut (grau de minusvalia).

- Modificar el nivell de seguretat, d’“alt” a “mitjà”.

Fitxer *Benestar social:*

- Modificar la finalitat del fitxer per: registrar

 les dades de persones beneficiàries o usuàries de serveis socials competència o responsabilitat de l’Ajuntament.

**ANNEX II. FITXERS DE NOVA CREACIÓ**

FITXER Usuaris Llar d’infants

*1.- Nom del fitxer:* Usuaris Llar d’infants

*2.- Finalitat i usos:* Gestió de la Llar i organització dels seus serveis

*3.-Persones o col·lectius afectats:* Infants inscrits al centre i els seus pares o representants legals

*4.- Procedència de les dades:* Del propi interessat o del seu representant legal

*5.- Procediment de recollida de dades:* Enquestes o entrevistes, formularis

*6.-* *Estructura del fitxer i dades incloses:* Nom i cognoms, DNI/NIF, adreça postal i electrònica, telèfon, imatge, signatura; dades de salut; llengua, lloc i data de naixement, dietes, dades de seguiment del comportament, nacionalitat, dades familiars

*7.- Sistema de tractament:* Manual i automatitzat

*8.- Cessions:* No es preveuen

*9.- Transferències internacionals:* No es preveuen

*10.- Unitat responsable:* Direcció Llar d’infants

*11.- Atenció als interessats, si escau, en l’exercici dels drets d’accés, rectificació, oposició i cancel·lació:* Ajuntament de Fontcoberta

*12.- Nivell de seguretat:* Alt

FITXER Llista jove

*1.- Nom del fitxer:* Llista jove

*2.- Finalitat i usos:* Gestió i organització d’activitats i cursos per a joves del municipi, enviament d’informació

*3.- Persones o col·lectius afectats:* Joves del municipi usuaris, o que sol·liciten rebre informació, d’activitats i cursos

*4.- Procedència de les dades:* Del propi interessat o del seu representant legal

*5.- Procediment de recollida de dades:* Enquestes o entrevistes, formularis

*6.-* *Estructura del fitxer i dades incloses:* Nom i cognoms, DNI/NIF o document substitutori, adreça postal i electrònica, telèfon, signatura, data de naixement

*7.- Sistema de tractament:* Manual i automatitzat

*8.- Cessions:* No es preveuen

*9.- Transferències internacionals:* No es preveuen

*10.- Unitat responsable: Regidoria de Joventut*

*11.- Atenció als interessats, si escau, en l’exercici dels drets d’accés, rectificació, oposició i cancel·lació:* Ajuntament de Fontcoberta

*12.- Nivell de seguretat:* Bàsic

 **7è.- APROVACIÓ ADJUDICACIÓ OBRA COL·LECTOR AIGÜES RESIDUALS SECTOR EST DE MELIANTA.**

Presentades les ofertes sol·licitades a tres empreses per a l’adjudicació de l’actuació promoguda per aquest ajuntament del col·lector de les aigües residuals del sector Est de Melianta a Fontcoberta, i vist l’informe emès pel tècnic municipal i atesa la proposta, per unanimitat s’acorda:

1.- Adjudicar l’obra del col·lector de les aigües residuals del sector est de Melianta a l’empresa “Excavacions Masdevall SL” , per haver presentat l’oferta més avantatjosa, per un import de 25.040,32 IVA inclòs.

2.- Aprovar la despesa amb càrrec a l’aplicació pressupostària 15.61901 del pressupost d’enguany.

3.- Justificar aquesta obra a la Diputació abans del dia 29 de març de 2013 per tal de rebre la subvenció de 20.000 euros concedida en data 18 de desembre de 2012.

4.- Sol·licitar a la Diputació un augment del percentatge concedit, per tal de que no minori l’import de la subvenció.

Seguidament pren la paraula el Sr. Alcalde i d’acord amb el que determina l’art. 91.4 del ROF, proposa incorporar un punt no previst a l’ordre del dia i demana acceptar la urgència. Justificada i acceptada la urgència del punt, es passa a debatre el punt següent

**8è.- PROPOSTA DE FINANÇAMENT DE LA SUBVENCIÓ PER L’ACTUACIÓ “REFORMA CAMP DE FUTBOL MUNICIPAL”.**

Pren la paraula el Sr. Alcalde i recorda a la Corporació que en el Ple de data 26 de novembre de 2012 es va aprovar un conveni amb el Consell Català de l’Esport escollint una opció de les proposades pel finançament de l’actuació “Reforma del camp de futbol municipal”.

Explica que s’ha rebut del Consell Català de l’Esport una nova proposta de finançament de la subvenció que millora les opcions plantejades fins ara.

Atesa la nova proposta de finançament de la subvenció de 75.000,00 euros per l’actuació “Reforma del camp de Futbol”, enviada pel Consell Català de l’Esport, que requereix de la tramitació d’una addenda al darrer conveni signat, la Corporació per unanimitat acorda:

1.- Optar per la fórmula dels interessos legals per tal de que el Consell Català de l’esport tramiti al Govern la corresponent modificació de l’expedient de pluriennalitat.

2.- Aprovar la forma de pagament de la subvenció amb les condicions següents:

“El pagament dels interessos es calcularà aplicant l’interès legal al temps transcorregut des de la data de recepció, no abans de l’1/01/2011, fins la data final del pagament de la subvenció. El Consell Català de l’Esport farà un sol pagament cada any i a efectes del càlcul dels interessos les dates d’amortització del principal seran del capítol 7.

Cas que els interessos siguin inferiors a l’import corresponent de cada anualitat del capítol 4 que figura en el conveni, els imports sobrants s’acumularan a l’anualitat del capítol 7”.

**9è.- PRECS I PREGUNTES**

El Sr. Alcalde demana i si hi ha algun prec o pregunta a formular, pren la paraula la Regidora Sra. Consol Mas i demana com està el Catàleg de Masies.

El Sr. Alcalde contesta que està al Consell amb les al·legacions i falta l’aprovació definitiva.

Seguidament el regidor Sr. Carles Pedrola diu que farà una gestió per saber com estan els tràmits exactament.

I no havent-hi ni més precs ni preguntes a formular, el Sr. Alcalde aixeca la sessió a les 23h, i com a secretària en dono fe.

 Vist i Plau

 L’Alcalde